Gea Kangilaski abieluvõrdsuse meeleavaldusel 4. oktoobril 2020
**Gea Kangilaski** (sünninimega **Kõverjalg**; sündinud 5. detsembril 1978) on Eesti poliitik, feminist ja kodanikuõiguste aktivist, 14. veebruarist 2020 kuni 9. jaanuarini 2023 oli ta Tartu abilinnapea.

Enne poliitilise karjääri algust 2013. aastal töötas ta Tartu Ülikooli Eetikakeskuses projektijuhina, varem pikemalt Eestimaa Looduse Fondi finantsjuhina ning oli selle juhatuse liige, on Eesti Kirjanduse Seltsi juhatuse liige.

Haridus
-------

Ta lõpetas 1997. aastal Puhja Gümnaasiumi ja 2001. aastal Eesti Põllumajandusülikooli ettevõtluse ja ökonoomika erialal.

Poliitiline tegevus
-------------------

19. novembrist 2014 kuni 9. jaanuarini 2023 kuulus ta Eesti Sotsiaaldemokraatlikku Erakonda.

Ta oli Tartu valimisliidu Vabakund linnapeakandidaat 2013. aasta kohalike omavalitsuse volikogude valimisel ja ta osutus valituks 670 häälega, millega oli Tartus enim hääli saanud kandidaatide nimekirjas kümnendal kohal. 2015. aasta Riigikogu valimistel kandideeris ta Tartus Sotsiaaldemokraatliku Erakonna nimekirjas, kuid ei osutunud valituks. 2017. aasta kohaliku omavalitsuse volikogude valimistel pääses ta sotsiaaldemokraatide nimekirjas taas Tartu linnavolikokku. Pärast seda, kui Reformierakond lõpetas 2020. aastal Tartus koostöö Keskerakonnaga ja sõlmis koalitsioonilepingu sotsiaaldemokraatidega, sai Kangilaskist Tartu abilinnapea laenupoliitika, linnavarade, rahanduse ja eelarve alal.

2021. aasta kohaliku omavalitsuse volikogude valimistel kandideeris Kangilaski taas Tartus sotsiaaldemokraatide nimekirjas ning osutus valituks 690 häälega, millega oli Tartus enim hääli saanud kandidaatide nimekirjas üheksandal kohal. Valimiste järel sõlmisid koalitsioonilepingu Reformierakond, sotsiaaldemokraadid ja Isamaa ning Kangilaski asus täitma abilinnapea ametit linnaplaneerimise, maakorralduse, ehituse ja arhitektuuri alal.

Oktoobris 2022 lahkus Kangilaski erimeelsuste tõttu erakonna Tartu piirkonna juhatusest. Erakonnakaaslastega tülli läinud Kangilaski ei mahtunud sotsiaaldemokraatide valimisnimekirja 2023. aasta Riigikogu valimistel ning 9. jaanuaril 2023 teatas ta ka Tartu abilinnapea kohalt tagasi astumisest ja plaanist kandideerida Riigikokku erakonna Eesti 200 ridades. Ta kogus valimisringkonnas nr 10 (Tartu linn) 885 häält ning ei osutunud valituks.

Ta on olnud seotud kliimamuutuste, riigiaparaadi läbipaistvuse, poliitilise vastutuse, pagulaste, naiste ja vähemuste õiguste, kanepi legaliseerimise jm algatustega. Kangilaski on töötanud Eesti Ametiühingute Keskliidus, Seksuaaltervise Liidus, Eesti Arengukoostöö Ümarlauas ning vedanud soolise palgalõhe, ÜRO kestliku arengu eesmärkide, seksuaalvägivalla teemalisi kampaaniaid.

Isiklikku
---------

Ta oli abielus Jaan Kangilaskiga. 

Ta on üliõpilasseltsi EYS Veljesto vilistlane.

Viited
------

1. ↑  Kandidaat nr. 221 GEA KANGILASKI
2. ↑  Kangilaski, Gea. "Toompea vajab vabakundlikku vaimu". *Sotsid.ee*. SDE. Vaadatud 9. detsember 2020.
3. ↑  Kangilaski, Gea (16. veebruar 2015). "RK kandidaat Gea Kangilaski". *Naised.net*. Naist Hääl. Vaadatud 9. detsember 2020.RK kandidaat Gea Kangilaski Naiste Hääl, 16. veebruar 2015
4. ↑
5. 1 2  "Kangilaski lahkub Tartu abilinnapea kohalt ja kandideerib Eesti 200 nimekirjas" ERR, 9. jaanuar 2023
6. 1 2  "Gea Kangilaski: Curriculum Vitae". *Tartu.ee*. Tartu linn. Originaali arhiivikoopia seisuga 16. jaanuar 2021. Vaadatud 9. detsember 2020.
7. ↑  Puhja Gümnaasium I lend (1997)
8. ↑  "Kohalikud valimised 2017. Valimistulemused Tartus". *valimised.ee*. 16.10.2017.
9. ↑  "Tartu uus koalitsioonilepe sai allkirjad". *err.ee*. 10. veebruar 2020. Vaadatud 29.04.2022.
10. ↑  "Detailne hääletamistulemus. Tartu linn". *valimised.ee*. Vaadatud 29.04.2022.
11. ↑  "Reformierakond, Isamaa ja sotsid sõlmisid Tartu koalitsioonileppe". *err.ee*. 29. oktoober 2021. Vaadatud 29.04.2022.
12. ↑  "Tartu volikogu kinnitas linnavalitsuse ametisse". *err.ee*. 19. november 2021. Vaadatud 29.04.2022.
13. ↑  "Tüli uus vaatus: Gea Kangilaski lahkus sotside Tartu piirkonna juhatusest" Tartu Postimees, 28. oktoober 2022
14. ↑  "Erakonnakaaslastega tülli läinud sotsist Tartu abilinnapea valimisnimekirja ei mahtunud" Tartu Postimees, 3. detsember 2022
15. ↑  Delfi. (2023). Riigikogu valimiste tulemused 2023. Delfi, 6. märts. Kasutatud 12.03.2023,
16. ↑  Mari Öö, Sarv (20. juuni 2016). "Mägesid liigutavad inimesed, mitte organisatsioonid". *Heakodanik.ee*. EMSL. Vaadatud 9. detsember 2020.
17. ↑  "EYS Veljesto liikmed". *EYS Veljesto*. Vaadatud 11. oktoober 2019."EYS Veljesto liikmed". *EYS Veljesto*. Vaadatud 11. oktoober 2019.

Välislingid
-----------

* Gea Kangilaski Eesti Teadusinfosüsteemis Muuda Vikiandmetes
* Gea Kangilaski artiklid Feministeeriumis
* Gea Kangilaski: kartus osaluspoliitika ees on ikka veel suur, err.ee, 1. jaanuar 2014